Vlastimil Plavucha

Vlastimil Plavucha (* 6. november 1968, Banská Bystrica) je bývalý slovenský hokejový útočník. Patrí medzi najlepších strelcov v histórii slovenskej extraligy.

Klubový hokej 

S hokejom začínal v rodnom meste, v klube HC Banská Bystrica, neskôr prestúpil do HC Košice, kde sa čoskoro stal streleckým lídrom. V tomto mužstve významnou mierou prispel k zisku dvoch majstrovských titulov v sezónach 1994/95 a 1995/96, keď sa v oboch stal najlepším strelcom súťaže. V ročníkoch 1998/99 a 1999/00 pôsobil v HKm Zvolen, následne rok vo švajčiarskom SCL Langnau (kvôli vyššiemu počtu cudzincov v klube odohral štyri zápasy na hosťovaní v českom Třinci), ďalšiu sezónu pôsobil opäť vo Zvolene. Po nej ohlásil ukončenie kariéry a stal sa manažérom MsHK Žilina. 

Po dvoch rokoch – v sezóne 2004/05 sa vrátil k aktívnemu hokeju, keď podpísal kontrakt s HKm Zvolen. Mužstvo sa (počas lockoutu v NHL) prebojovalo do finále, v ktorom prehralo so Slovanom Bratislava. Zároveň zvíťazilo v Kontinentálnom pohári. V 11. kole nasledujúcej sezóny 2005/06 v zápase proti MsHK Žilina Plavucha inzultoval hlavného rozhodcu Petra Jonáka. Incidentu predchádzalo jeho vylúčenie za údajné filmovanie. Po Jonákovi hodil hokejku s rukavicami a vkorčuľoval do polkruhu pre rozhodcov, kde ho chytil za dres. Zastavili ho čiaroví rozhodcovia a spoluhráči. Dostal trojmesačný zákaz aktívnej činnosti, počas ktorého pôsobil v pozícii asistenta trénera. Po neúspešnom štvrťfinále s ním vedenie nepredĺžilo zmluvu a v ďalšom ročníku hrával za prvoligový klub HC ’05 Banská Bystrica. Klub vypadol v semifinále play-off s Kežmarkom. Následne Plavucha ukončil hráčsku kariéru a bol vymenovaný za generálneho manažéra klubu.

Extraligové tituly 
 1994/95 – HC Košice
 1995/96 – HC Košice

Víťaz Kontinentálneho pohára 
 1996/97 – HC Košice
 2004/05 – HKm Zvolen

Individuálne úspechy 
 1994/95 – najlepší strelec slovenskej extraligy
 1995/96 – najlepší strelec slovenskej extraligy
 1997/98 – najlepší strelec slovenskej extraligy
 1999/00 – najlepší strelec slovenskej extraligy

Klubová štatistika

Reprezentácia 

Vlastimil Plavucha je autorom prvého gólu novodobej slovenskej reprezentácie. Zaznamenal ho 12. februára 1993 na turnaji vo francúzskom Rouene v úvodnom zápase proti Francúzsku strelou z kruhu do hornej časti brány.
Stretnutie sa skončil remízou 2:2. Mužstvo kvôli nepriaznivému počasiu pricestovalo do dejiska turnaja až tesne pred začiatkom tohto stretnutia. Ďalšie dva zápasy s B-výbermi Ruska a Švédska Slovensko prehralo, na turnaji obsadilo posledné 4. miesto. Plavucha hral v útoku s bratmi Petrom Zůbekom a Pavlom Zůbekom, spoluhráčmi z HC Košice, ale v klube nikdy nehrali v jednej formácii. 

Reprezentoval aj na prvom významom podujatí slovenskej reprezentácie, ktorými boli ZOH 1994 v Lillehammeri. Hrával vo štvrtej formácii s Reném Pucherom a Dušanom Pohorelcom, tréner Július Šupler však uprednostňoval hru na tri útoky. Slovensko prehralo vo štvrťfinále s Ruskom 2:3 po predĺžení a obsadilo 6. miesto.

Zúčastnil sa MS C 1994 a MS B 1995, oba šampionáty Slovensko vyhralo a postúpilo do najvyššej kategórie. Hral aj na prvom šampionáte Slovenska v elitnej kategórii, kde mužstvo prekvapujúco prehralo v základnej skupine s domácim Rakúskom, nepostúpilo zo skupiny a obsadilo 10. miesto. Plavucha bol členom reprezentácie aj na MS 1997 (9. miesto), na neúspešnej kvalifikačnej časti v rámci ZOH 1998 v Nagane a MS 1999 (7. miesto).

Najväčší úspech dosiahol na svojom poslednom reprezentačnom podujatí, ktorým boli MS 2000. Slovensko získalo prvú medailu – striebro, na turnaji zaznamenal štyri góly a dve asistencie. V reprezentácii celkovo odohral 119 zápasov, strelil 44 gólov.

Štatistika na významných podujatiach

Referencie

Externé odkazy 
 
 

Slovenskí hokejisti
Slovenskí hokejoví útočníci
Slovenskí olympionici
Slovenskí hokejoví tréneri
Hráči HC Košice
Hráči HC Banská Bystrica
Hráči HKm Zvolen
Hráči HC Třinec
Hráči SCL Tigers Langnau
Účastníci MS v hokeji 1996
Účastníci MS v hokeji 1997
Účastníci MS v hokeji 1999
Účastníci MS v hokeji 2000
Osobnosti z Banskej Bystrice
Hokejisti na Zimných olympijských hrách 1998